KEX ร่วง 8% หวั่นงบปี 65 ขาดทุน 786 ลบ. เซ่นแข่งขันสูง-น้ำมันพุ่ง
KEX รูดเกือบ 8% รับผลกระทบการแข่งขันในตลาดสูง และราคาน้ำมันที่เร่งขึ้นแรง ทำให้ผลประกอบการอาจฟื้นตัวไม่ชัดเจน ฟาก “บลูมเบิร์ก คอนเซนซัส” คาดงบปี 65 ขาดทุน 786 ล้านบาท แนะ “ถือ” เป้า 19.75 บาท
KEX รูดเกือบ 8% รับผลกระทบการแข่งขันในตลาดสูง และราคาน้ำมันที่เร่งขึ้นแรง ทำให้ผลประกอบการอาจฟื้นตัวไม่ชัดเจน ฟาก “บลูมเบิร์ก คอนเซนซัส” คาดงบปี 65 ขาดทุน 786 ล้านบาท แนะ “ถือ” เป้า 19.75 บาท
18 ก.ค. 2565

ผู้สื่อข่าวรายงานว่า วันนี้ (18 ก.ค. 65) ราคาหุ้น บริษัท เคอรี่ เอ็กซ์เพรส (ประเทศไทย) จำกัด (มหาชน) หรือ KEX ณ เวลา 11:10 น. อยู่ที่ระดับ 23.80 บาท ลบ 1.95 บาท หรือ 7.57% สูงสุดที่ระดับ 25.75 บาท ต่ำสุดที่ระดับ 23.70 บาท ด้วยมูลค่าการซื้อขาย 431.14 ล้านบาท

บริษัท หลักทรัพย์โกลเบล็ก จำกัด ระบุในบทวิเคราะห์ มีมุมมองเป็นกลางต่อแนวโน้มผลประกอบการในปี 65 ถึงแม้รายได้จะมีแนวโน้มเพิ่มขึ้นประกอบกับการผลักภาระต้นทุนน้ำมันบางส่วนให้กับผู้บริโภค อย่างไรก็ดีบริษัทยังเผชิญกับการแข่งขันในตลาด และผลกระทบของราคาน้ำมันที่เร่งขึ้นแรง ทำให้ผลประกอบการอาจฟื้นตัวได้ไม่ชัดเจน
ขณะที่ Bloomberg Consensus คาดปี 65 ขาดทุนราว 786 ล้านบาท จากปี 64 ขาดทุน 47 ล้านบาท พร้อมแนะนำ Neutral ที่ราคา 19.75 บาท
อนึ่ง เมื่อปลายสัปดาห์ก่อน KEX ออกประกาศว่าได้เขย่าตลาดส่งด่วนครั้งใหญ่ เปิดราคาใหม่เริ่มต้นเพียง 15 บาท ให้ลูกค้าส่งคุ้มสุดด้วยค่าส่งต่ำสุดๆ สวนกระแสเงินเฟ้อ น้ำมันแพง ค่าครองชีพสูง ให้ลูกค้าทุกกลุ่มส่งความสุขได้ไม่มีวันหยุด ไม่ว่าจะเป็นนักช้อปออนไลน์ สายเอฟ สายส่ง ให้ทุกธุรกิจไปกันต่อแบบไร้สะดุด ทั้งเอสเอ็มอี อีคอมเมิร์ซ หรือโซเชียลคอมเมิร์ซ ส่งคุ้มจริง ส่งด่วนจริง ส่งไวทั่วไทย